Súradnice: 36°17′00″S 6°37′00″V﻿ / ﻿36,28333°S 6,61667°V﻿ / 36.28333; 6.61667

**Constantine** (-slovenský normovaný a zároveň francúzsky názov; iné názvy: arab. **Kusantína** (قسنطينة) alebo v prepise podľa miestnej výslovnosti **Kasentína**, historické názvy: *Sarim Batim*, *Cirta/Kirtha* (hlavné mesto Numídie) a *Colonia Sittlanorum*) je metropola severovýchodného Alžírska s takmer pol miliónom obyvateľov. Mesto leží v alžírskom vnútrozemí, asi 80 km od stredomorského pobrežia. Po Alžíre a Orane je tretím najdôležitejším a najľudnatejším mestom Alžírska.

Geografia
---------

Constantine je metropolou východu Alžírska v konkurencii miest ako Sétif, Batna a predovšetkým Annaba. Mesto je rozoklané hlbokou stržou, ktorá dodáva tunajšej krajine dramatický ráz.

Constantine sa nachádza 431 km na východ od hlavného mesta – Alžíra, 130 km na východ od Sétifu, 119 km na sever od mesta Batna, 198 km na severovýchod od mesta Tébessa a 146 km na juh od mesta Jijel.

Dejiny
------

### Starovek

Mesto bolo založené Feničanmi, ktorí ho pomenovali *Sarim Batim* (Kráľovské mesto), neskôr sa nazývalo *Cirta*. Po druhej púnskej vojne ho numídsky kráľ Massinissa pripojil k svojej ríši a zvolil hlavným mestom. V 1. a 2. storočí pred Kr. bolo mesto terčom rímskych útokov, hoci Numídia bola dôležitým rímskym spojencom v púnskych vojnách. Mesto dobyli rímski vojvodcovia *Quintus Caecilius Metellus* a Gaius Marius a stalo sa ich základňou v boji proti numídskemu kráľovi Jugurthovi. Mesto bolo k Rímskej ríši pripojené za vlády Julia Caesara, ktorý ho premenoval na *Colonia Sittlanorum* a obyvateľom udelil zvláštne práva. V 4. storočí bolo r. 311 mesto zničené počas vojny medzi cisárom Maxentiom a uzurpátorom Domitiom Alexandrom, ale už v r. 313 bolo znovuobnovené Konštantínom Veľkým, ktorý mu udelil svoje meno – *Constantine*.

### Arabské obdobie

V 7. storočí mesto prakticky zničili prichádzajúci Arabi. Za Abbásovcov sa stalo súčasťou provincie emirátu Ifrikíja, v ktorej vládli Aghlabidi, a neskôr kalifátu Fátimovcov. Za nich mesto získalo v 10. storočí obmedzenú samostatnosť a jeho význam pre obchod tým vzrástol. V 11. storočí sa dostalo do správy emirov z Bedžaja a od 13. storočia bolo pod správou Tunisu, v ktorom vládla dynastia Hafsidov. Mesto malo v tej dobe obchodné styky s Janovom, Pisou a Benátkami. V r. 1568 sa Constantine dostala do područia Osmanskej ríše, ktorí sem umiestnili sídlo beja. Posledným bejom bol Ahmed Bej, ktorý bol vymenovaný alžírskym pašom a ktorý viedol boj proti francúzskej koloniálnej expanzii.

### Koloniálne obdobie

Francúzi dobyli Constantine až na druhý pokus 13. októbra 1837 ako jedno z posledných miest vtedajšieho Alžírska. Do mesta sa prisťahoval veľký počet Európanov. V r. 1876 tu bola vybudovaná nemocnica a následne niekoľko škôl. Koncom 19. storočia sa začali budovať mosty, čo malo za následok ďalší rozvoj mesta, dovtedy izolovaného hlbokými tiesňavami a dalo mu jeho prezývku *Mesto mostov*. Ďalší rozvoj nastal po prvej svetovej vojne. V r. 1958 tu počas alžírskej krízy predniesol prejav Charles de Gaulle.

### Po osamostatnení

Po vyhlásení samostatnosti sa Constantine stala sídlom provincie. Nastal búrlivý demografický rozvoj podporený zlepšenou dopravnou dostupnosťou.

Obyvateľstvo
------------

Obyvateľstvo tvoria alžírski Arabi. Vývoj počtu obyvateľov mesta prináša tabuľka:

| **Rok** | Zdroj | **Počet obyvateľov** |
| --- | --- | --- |
| 1977 | sčítanie | 345 566 |
| 1987 | sčítanie | 443 727 |
| 1998 | sčítanie | 481 003 |
| 2008 | sčítanie | 448 374 |
| 2013 | odhad | 466 806 |
|

Podnebie
--------

Constantine leží podľa Köppenovej klasifikácie podnebia na rozhraní stredomorského pásma s teplým letom (Csb) a stredomorského pásma s horúcim letom (Csa), keďže leží v nadmorskej výške okolo 650 m n. m. v pohorí Atlas a asi 80 km od mora.


|  **Priemerné počasie pre Constantine**  |
| --- |
| Mesiac | Jan | Feb | Mar | Apr | Máj | Jún | Júl | Aug | Sep | Okt | Nov | Dec | Rok |
| Najvyššia priemerná teplota °C (°F) | 11 (52) | 12 (54) | 14 (57) | 17 (63) | 22 (72) | 28 (82) | 32 (90) | 32 (90) | 27 (81) | 22 (72) | 16 (61) | 12 (54) | 21 (70) |
| Priemerná denná teplota °C (°F) | 7 (45) | 8 (46) | 10 (50) | 12 (54) | 16 (61) | 21 (70) | 25 (77) | 25 (77) | 21 (70) | 16 (61) | 11 (52) | 8 (46) | 15 (59) |
| Najnižšia priemerná teplota °C (°F) | 2 (36) | 3 (37) | 4 (39) | 6 (43) | 10 (50) | 15 (59) | 17 (63) | 18 (64) | 15 (59) | 11 (52) | 6 (43) | 3 (37) | 9 (48) |
| Zrážky mm (palce) | 80 (3.15) | 60 (2.36) | 60 (2.36) | 50 (1.97) | 40 (1.57) | 20 (0.79) | 0 (0) | 10 (0.39) | 20 (0.79) | 40 (1.57) | 50 (1.97) | 80 (3.15) | 560 (22,05) |
| *Zdroj: Weatherbase*  |

Partnerské mestá
----------------

* Francúzsko  Grenoble, Francúzsko
* Turecko  Istanbul, Turecko
* Tunisko  Súsa, Tunisko

Galéria
-------

* Pohľad z lanovkyPohľad z lanovky
* Pereje pod mestom (foto z r. 1899)Pereje pod mestom (foto z r. 1899)

Referencie
----------

1. 1 2 3 4   *World Gazetteer: Constantine* [online]. 2013, [cit. 2013-02-02]. Dostupné online. Archivované 2007-09-30 z originálu. (angličtina)
2. 1 2   *General View, Constantine, Algeria* [online]. 1899, [cit. 2013-09-26]. Dostupné online.
3. ↑   *Weatherbase: Batna, Algeria* [online]. [Cit. 2013-02-02]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Constantine (mesto)**

Zdroj
-----

*Tento článok je čiastočný alebo úplný preklad článkov Constantine (město) na českej Wikipédii a Constantine (Algérie) na francúzskej Wikipédii.*